Man in hof ná moord oor sigaretgeldArgieffoto (Foto: Alexas_Fotos, Pixabay) Mohlaudi Moloi (39) het Maandag vlugtig in die Bethlehem-landdroshof in die Vrystaat verskyn op aanklag van moord. Brig. Motantsi Makhele, woordvoerder van die polisie, het gesê die saak is tot 28 April uitgestel vir aansoek om borgtog. Hy bly in aanhouding. Moloi word daarvan beskuldig dat hy Matlale Mokoena (30) op 31 Maart 2020 by die oorledene se ouerhuis in Bethlehem met ŉ skerp voorwerp doodgesteek het. Maroela Media het vroeër berig die twee het glo stry gekry oor sigaretgeld. Mokoena se familie het hom later met ŉ steekwond aan die keel aangetref. Hulle het dadelik ŉ ambulans ontbied, maar Mokoena is op die toneel dood verklaar. “Moloi was sedert die moord voortvlugtig en hy is Vrydag deur beamptes van Bohlokong aangekeer ná inligting oor sy wegkruipplek opgevolg is.” Die verkoop van sigarette is sedert die inwerkingstelling van die staat van algehele afsondering opgeskort.